정조 5년
辛丑四月初九日未時。上自永祐園。還宮入侍時。行都承旨李𡊠。左承旨徐有防。右承旨趙時偉。左副承旨金宇鎭。右副承旨鄭志儉。同副承旨趙鼎鎭。假注書李集斗趙興鎭。記事官徐龍輔金載瓚。以次侍立訖。上具戎服揷羽。乘步輦。詣園洞口。左通禮跪啓殿下降輿乘馬。上降輿乘馬。命時偉書傳敎曰。自園洞口。至興仁之門外。捧上言。上以信箭。令兵曹判書洪樂性。率禁軍別將番將及五番禁軍。先詣沙阿坪。成陣以待。又以信箭。令訓鍊大將具善復步軍先廂。留駐於路上。左右別將率馬兵。結陣於禁軍陣西邊。待號令應接事。分付。大駕踰安樂峴駐蹕。命賤臣曰。諸承旨及閣臣。皆入攔後。內成班大臣。外隨駕百官。大駕入沙阿坪幕次後。路上留住事。分付。上命宣傳官李儒敬。使之擧號砲一聲。以鼓代行鳴金。仍以五方招搖旗。先出立表。又擧號砲立駕前駕後別隊馬兵認旗。左一點。點皷吹擺隊伍喇叭。駕前駕後爲左右翼。駕前別隊爲前面。攔後別隊爲後面。成直陣。擧號砲一聲。磨旗點鼓。仍擡陣行。大駕詣轅門外。李儒敬進前奏曰。入軍門節次。小開門等節。何以爲之乎。上曰。日已向晩。置之。好矣。大駕入轅門。詣幕次前。左通禮跪啓。請殿下降馬乘輿。上降馬乘輿。御壇上幕次。命大臣入侍承史閣臣侍衛。左右侍立。領議政徐命善。右議政李徽之曰。半日勞動之餘。聖體。若何。上曰。一樣矣。大臣就次。前排旗幟。井井排列。龍旗立於西邊。大閱立於東邊。五色旗幟。各列於其方。二十八旗。亦樹於各面信地。別隊馬兵。合頭合尾。排立於臺上前面。挾輦軍兵。自別隊馬兵尾局。分左分右。環圍於臺上後面。臺之東則藍信旗下。禁衛大將李敬懋。率標下兵馬。臺之西則白信旗下。御營大將李柱國。率標下兵馬。各成蜂屯陣。中央則兵曹判書洪樂性。率禁軍五百結。陣於黃旗之下。馬兵左右別將李明運申大謙。率馬軍四百結。陣於東南角上。命李儒敬曰。龍虎營及馬兵。各於信地相對。成方陣與鶴翼陣事。分付。儒敬。令皷手。擧號砲一聲。又令各軍門敎鍊官。立禁軍別將認旗及馬兵左右別將認旗。左右點磨。動禁軍馬兵。各以認旗。應臺上點旗。禁軍則成鶴翼陣。馬兵則成方陣。左右陣勢。相對整齊。仍暗令別隊馬兵。衝突禁軍陣。馬兵飛鞭躍馬。一時突出。與禁軍陣。追擊一合。自臺上鳴退鉦。回信地吹打。禁軍馬兵。各歸其陣。又立左右馬兵別將認旗。擧號砲點磨。兩別將單身詣臺上作門外。皆下馬執轡。鞠躬趨前。上曰。回鑾時。當爲先廂。皆以二路行。自壇下環驟。各回信地。仍擡陣行。明運大謙跪受命。回出作門。上命李儒敬。暗令禁軍。橫遮兩別將歸路。以爲掩襲之狀。兩別將纔出作門。一陣禁軍。自西南角旗下。鼓譟趕出。星奔電馳。首瓦圍住。明運大謙。困在垓心。幾至受擒之境。忽然一枝馬兵。疾馳趕來。救出兩將。大呼騁突。奪取禁軍將認旗。正在撕閧之際。自臺上鳴退鉦。回信地吹打。禁軍馬兵。各歸其陣。上以紅令旗。招馬兵中。奪禁軍將認旗者。下詢曰。汝何以奪取認旗乎。馬兵跪伏奏曰。相閧之時。臣左手把其旗。右手揮鞭策。馬馬旣騰躍。旗且不捨。故禁軍將不及抵敵。爲臣所奪矣。上命宣傳官金益彬問名。馬兵曰。前司前哨官安壽興也。上曰。回鑾後。令本營施賞。又以紅令旗。問失旗禁軍將拔箭以來。仍記過。又以紅令旗。勞問於兩陣曰。軍馬中。得無受傷乎。仍鳴鑼。令各陣。皆下馬偃旗。使之休息解渴。入小次。少頃。還御幕次。擧號砲一聲。立藍白招搖旗。以藍白高招旗。一點磨。禁御兩將單身赴作門外。皆下馬。手牽馬勒。趨入臺下進前立。上曰。回鑾時。禁營爲先廂。御營爲後廂。禁營則以四路行。御營則以五路行。自壇下回陣。各歸信地。仍爲擡陣行。柱國敬懋跪受命。回出作門外。各上馬方還本陣。上暗令馬兵。疾馳作襲擊之狀。馬兵陣上。喊聲一出。揮鞭躍馬。來圍兩將。勢如蟠蛇之尾擊。疾若飛鳥之翼搏。柱國策馬躱突。還入本陣。揮旗收兵。敬懋則未及還陣。追者先圍。乃揮旗招軍。馳馬奔突。禁營陣上。一齊發喊飛騰。疾躍來救。敬懋還入本陣。馬兵追躡。撕鬪未已。自臺上鳴退鉦。回信地吹打。諸軍各自歸陣。又擧號砲一聲。立龍虎營招搖旗。以黃高招。一磨點。送紅令旗。令兵曹判書洪樂性。單身馳詣。樂性至作門外。下馬趨入。上曰。禁軍則回駕時爲後廂。仍暗令馬兵。遮截兵判歸路。以爲襲擊樣。樂性纔出作門。未及回馬。馬兵一隊。忽地橫圍。喊聲大振。樂性所騎馬。驚躍奔馳。自臺上卽鳴退鉦。回信地吹打。樂性乃歸本陣。而禁軍馬兵。合戰追逐。互相衝擊。或因風揚沙。或飛鞭相打。憤戰不已。上曰。俄者。或慮軍兵之有傷。已命退鉦。則旣聽金聲。如彼相擊。極爲駭然。龍虎營敎鍊官拿入。以紅令旗。拿入敎鍊官。上曰。軍律何等嚴重。而旣鳴退鉦之後。如彼紛沓。甚至於揚沙投石。以致軍兵之傷。抑何故也。敎鍊官曰。非不約束。而渠輩互相追擊。至於退鉦後紛沓之境。罪犯罔赦。更無仰對之辭矣。上曰。今番則姑爲參的。日後又復如前。則當用軍律。仍分付拿出。上又命擧號砲二聲。立藍白高招旗。右三點。馬兵左右別將。分二路行。爲先廂。又擧號砲四聲。立藍招搖旗。以藍紅白黑高招旗。右三點。禁衛大將率騎士。分四路行營。先詣。又擧號砲五聲。立白招搖旗以五方高招旗。右三點。御營大將率騎士。分五路行營。到步軍留住處。爲後廂。柱國以雙牽徐行臺下。時偉曰。行營之際。不得牽馬。乃是軍法。而御營大將李柱國。乃於咫尺帳殿。雙牽徐驅。非但有違師律。事體所在。亦涉未安。記過。何如。上曰。可也。上命李儒敬。令五番禁軍將。各率該番禁軍。分成各樣陣事。分付於該營敎鍊官。儒敬令皷手。擧號砲一聲。立五番將認旗。次第點磨。動一二內將一二兼將及一羽將。見其認旗之磨動。各以其隊伍。擡行前來。分成銳陣直陣圓陣方陣曲陣五處陣形。齊齊擺列。上曰。侍衛前排。各於信地。如前排立。侍衛前排移立之際。龍旗徑發。上曰。姑未行軍。而龍旗先出。何故也。龍旗次知宣傳官。拿入。李仁彬李尙謙拿入。上曰。師律何等至嚴。而龍旗不待號令。徑先出去。臺上擧行。若是乖當。臺下各營。尙何論哉。仁彬尙謙曰。臣等不能善爲擧行。致此做錯。惶恐遲晩矣。上曰。今番則姑爲安徐。拿出。可也。上曰。宣傳官趙宅鎭傳命之際。做錯甚多。拿入。趙宅鎭拿入。上曰。汝之前後傳命。無不做錯。如彼宣傳官。將焉用之乎。宅鎭曰。誠惶恐遲晩矣。上命拿出。時偉曰。宣傳官金益彬傳命之際。連爲做錯。記過。何如。上曰。可也。上以紅令旗。召兵判及禁軍別將五番禁軍將進前。又命召入五番禁軍正領。上曰。當初抄置禁旅。法意攸在。而禁旅輩年久積仕。一未得遷除。徒弊戎裝。難備戰馬。自不無呼冤之端云。有何矯救之方乎。樂性曰。當初抄置之人。皆以爲入仕之有階。樂赴於抄選。今至屢年。計其遷除。絶無而僅有。身役太煩。少無休息之隙。一俱戎裝。年久已弊。勢難更備。艱立戰馬。或病或死。無路代納。是以。便作若窠。實無勇赴之意。漸生厭避之計。今之生弊。亶由於此。臣亦非不思矯救之策。猝難變通矣。命善曰。大抵禁旅之稱冤。良由是。三弊不知。何以處之則爲好。而宣傳官備郞內乘三窠外。武兼部將守門將權管諸窠。隨所出以口傳。所付次例。次次遷轉。則似可爲疏通之一端矣。樂性曰。臣之所見。亦如大臣之議矣。上曰。然則非不爲疏通之政。而隨窠出循次付之。則雖一兵議足矣。命善曰。聖敎亦至當矣。上下詢各番正領曰。士夫武弁之抄置禁旅。非今創設。實遵舊法。欲使汝輩先知坐作進退之節及陣勢軍法。然後以爲需用之地矣。法未久弊反生。今則便爲汝輩厭避之苦窠。汝輩之稱冤。非不矜憐。而旣設之法。不可因此廢却。故欲聽汝輩之所言。以爲救弊之道。故假汝方寸之地。汝等畢陳所懷。毋或有隱。正領等曰。臣等亦知朝家設置之法意。何敢有一毫稱冤之心。而第貧窮之輩。鄕居之徒。初付之時。艱備軍服。與戰馬年久之後。軍服盡弊。戰馬或病或瘠。如欲改造改備。則服是緞屬。馬亦㺚種。一次造備。猶自爲難。至再至三。尤無自力。故以此爲悶者。容或有之。服色則冬木夏苧。馬用土産。則所入似不甚難矣。上曰。雖非服色及馬政。汝輩之積年勤仕。不得遷轉。爲呼冤之一端云。遷除之法。何以則爲好耶。汝等無或畏怯。各陳所見。可也。李輪曰。宣傳官備郞內乘。非敢望也。而其外諸窠。隨出得除。則實爲臣等疏通之政矣。上曰。日已迫曛矣。當更思矯救之方。汝等退去。上敎樂性曰。與大臣。更爲爛漫相議。後日登對時。仰奏。可也。命大臣及閣臣先退。放奇火二柄後。時偉以次跪告。初再三吹。宣傳官以次擧行後。上曰。侍衛諸臣先行事。分付。命宇鎭書傳敎曰。今日記過人。一竝蕩滌。又命書傳敎曰。今日問安勿爲之。還宮後。只奎章閣政院玉堂問安爲之。仍乘輿詣臺下。降輿乘馬。大駕詣關王廟隅領府事祗迎所。命賤臣曰。日已暮。且當路次。不得引見。心甚悵然之意。傳諭于金領府事。賤臣承命出。傳諭後回入。上曰。大臣所答。何如耶。賤臣曰。領府以爲伏承聖敎。不勝惶感云矣。大駕詣宗廟前路。降輿乘馬節次。如出宮時。仍詣笆子橋。以各色信箭。分給宣傳官。祗受各營門。大駕入敦化門後。卽爲解嚴事。分付。大駕由協陽門。命書傳敎曰。今夜弛禁事。分付。仍還內。承史侍衛。以次退出。